Пры руху на аўтамабілі ў зімовых умовах ДАІ раіць у першую чаргу “пераабуць” яго. Запомніце: у вадзіцеляў-прафесіяналаў няма такога паняцця, як “усесезонная гума”. Ёсць або зімовая, або летняя, якая павінна быць усталявана на ўсіх колах аўтамабіля, незалежна ад прываду. Вадзіцелю неабходна сачыць за зменамі пакрыцця дарожнага палатна. Па магчымасці аб’язджаць участкі, якія маюць масленыя і нафтавыя плямы, свежа пакладзены асфальт, лужыны, невялікія ўчасткі, пакрытыя лёдам ці падталым снегам, снежныя і пясчаныя намеці. Ва ўсіх выпадках бяспечней за ўсё рухацца па пракладзенай іншымі транспартнымі сродкамі каляіне, дзе колы маюць лепшае счапленне з дарожным палатном. Першыя кроплі дажджу на праезнай частцы ці сырое лісце робяць пакрыццё дарогі слізкім. Асабліва небяспечныя ўчасткі з нерасталым лёдам, якія могуць сустрэцца ў цені ад будынкаў і дрэў. Акрамя таго, у вельмі моцны мароз выхлапныя газы аўтамабіляў замярзаюць і, застаючыся на асфальце, могуць утварыць тонкую плёнку лёду. Пры гэтым распазнаць яе досыць цяжка. Пачынаць рух на слізкіх дарогах трэба з выраўноўвання пярэдніх колаў, плаўна націскаючы на педаль падачы паліва. Рушыцца з месца неабходна як мага павольней, пры гэтым павялічваецца счапленне колаў з паверхняй дарогі. Пры прабуксоўцы аўтамабіля варта падкласці пад вядучыя колы гумавы дыванок, анучы, галінкі дрэў ці падсыпаць пад іх пясок. Бяспечны рух на транспартным сродку ў такіх умовах забяспечаць невысокая хуткасць, павялічаная дыстанцыя і бакавы інтэрвал.